CELEX: 32014D0909
Language: lt
Date: 1418342400000
Title: 2014/909/ES: 2014 m. gruodžio 12 d. Komisijos įgyvendinimo sprendimas dėl tam tikrų apsaugos priemonių, susijusių su patvirtintais bitinio žvilgvabalio paplitimo atvejais Italijoje (pranešta dokumentu Nr. C(2014) 9415)  Tekstas svarbus EEE

16.12.2014   
            
            
               LT
            
            
               Europos Sąjungos oficialusis leidinys
            
            
               L 359/161
            
         KOMISIJOS ĮGYVENDINIMO SPRENDIMAS
   2014 m. gruodžio 12 d.
   dėl tam tikrų apsaugos priemonių, susijusių su patvirtintais bitinio žvilgvabalio paplitimo atvejais Italijoje
   
      
         (pranešta dokumentu Nr. C(2014) 9415)
      
   
   (Tekstas autentiškas tik italų kalba)
   (Tekstas svarbus EEE)
   
      (2014/909/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   kadangi:
   
               (1)
            
            
               bitinis žvilgvabalis (Aethina tumida) yra bičių parazitas. Jis yra endeminis Užsachario Afrikoje ir gali sparčiai daugintis aplinkoje, kurioje yra bičių perų ir korinio medaus. Suaugę vabzdžiai gali nuskristi iki kelių kilometrų ir paplisti kitose panašiose vietose. Bitinis žvilgvabalis yra liga, apie kurią būtina pranešti Sąjungoje pagal Tarybos direktyvą 92/65/EEB (3);
            
         
               (2)
            
            
               2014 m. rugsėjo 11 d. Italija pranešė Komisijai apie bitinio žvilgvabalio paplitimą Kalabrijos regione Universiteto departamento sudarytame bičių šeimos branduolyje;
            
         
               (3)
            
            
               Italija iš karto ėmėsi priemonių, kad išnaikintų bitinį žvilgvabalį ir užkirstų kelią jam plisti, taip pat ištirtų šio parazito paplitimą teritorijose, esančiose aplink protrūkio zoną Kalabrijoje. Visų pirma, aplink protrūkio zoną 20 km spinduliu nustatyta apsaugos zona, o 100 km spinduliu – stebėjimo zona. 100 km spinduliu esančios vietovės taip pat apima Mesinos ir Katanijos provincijas Sicilijoje;
            
         
               (4)
            
            
               sužinojusi apie bitinio žvilgvabalio paplitimą kituose netoli pirmosios paplitimo vietos esančiuose bitynuose, Italija išplėtė priemonių taikymą visam Kalabrijos regionui, įskaitant priežiūros zonos nustatymą ir bičių ir kamanių (Bombus spp.) judėjimo draudimą;
            
         
               (5)
            
            
               nuo tos dienos, kai pirmą kartą Kalabrijoje pasirodė bitinis žvilgvabalis, netoli 20 km spindulio apsaugos zonos esančiuose bitynuose patvirtinti dar 35 atvejai. Kitose Kalabrijos vietose atlikus patikrinimus kol kas parazito neaptikta;
            
         
               (6)
            
            
               2014 m. lapkričio 7 d. Italija pranešė apie naują bitinio žvilgvabalio paplitimo atvejį Sicilijos Sirakūzų provincijoje, esančioje už teritorijų, kurioms anksčiau taikyti apribojimai, ribų. Atvejis buvo nustatytas bityne, kuris 2014 m. rugpjūčio mėn. pabaigoje, prieš pradedant taikyti ribojamąsias priemones buvo perkeltas iš apsaugos zonos Kalabrijoje;
            
         
               (7)
            
            
               visais patvirtintais atvejais paveikti bitynai buvo sunaikinti; tačiau bitinio žvilgvabalio plitimas iš paveiktos teritorijos Italijoje gali kelti didelį pavojų bitėms ir kamanėms Sąjungoje;
            
         
               (8)
            
            
               kad būtų išvengta bet kokių nereikalingų Sąjungos vidaus prekybos trikdymų ir trečiųjų šalių sudaromų nepagrįstų prekybos kliūčių, taip pat būtų užkirstas kelias bitinio žvilgvabalio plitimui į kitas Sąjungos dalis, būtina Sąjungos lygmeniu nustatyti sąrašą Italijos sričių, kuriose būtų taikomi tam tikri prekių judėjimo apribojimai, atsižvelgiant į bitinio žvilgvabalio paplitimą;
            
         
               (9)
            
            
               be to, į šias sritis turi būti atsižvelgiama ES vidaus prekybos sertifikavimo srityje, nes Direktyvos 92/65/EEB E priedo 2 punkte nurodytame sveikatos sertifikate, skirtame prekybai bitėmis ir kamanėmis, nurodoma, kad jos turi būti atvežamos iš bent 100 km spindulio srities, kurioje netaikomi jokie apribojimai, susiję su įtariamu ar patvirtintu bitinio žvilgvabalio paplitimo atveju, ir kurioje šio užkrato nėra;
            
         
               (10)
            
            
               šiame sprendime nustatytos priemonės turėtų būti persvarstytos atsižvelgiant į bitinio žvilgvabalio epidemiologinės padėties raidą Italijoje per aštuonis mėnesius nuo šio sprendimo priėmimo datos;
            
         
               (11)
            
            
               šiame sprendime numatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Šiame sprendime nustatomos apsaugos priemonės, kurių turi imtis Italija dėl patvirtintų bitinio žvilgvabalio (Aethina tumida) paplitimo tarp bičių (Apis mellifera) atvejų, priede išvardytose srityse.
   2 straipsnis
   Šiame sprendime vartojamų terminų apibrėžtys:
   
               a)
            
            
               avilys:
               
                           i)
                        
                        
                           bitėms skirtas būstas;
                        
                     
                           ii)
                        
                        
                           kamanių (Bombus spp.) talpykla arba kolonija;
                        
                     
         
               b)
            
            
               bitynas – avilių grupė ir patalpos arba įrenginiai geografinėje vietovėje, kurioje yra ar buvo laikoma ši avilių grupė;
            
         
               c)
            
            
               neperdirbti šalutiniai bitininkystės produktai – medus, bičių vaškas, bičių pienelis, pikis arba žiedadulkės, kurie nėra skirti vartoti žmonėms, kaip apibrėžta Komisijos reglamento (ES) Nr. 142/2011 (4) I priedo 10 punkte, ir kurie nebuvo perdirbti, kaip nurodyta to reglamento XIV priedo II skyriaus 1 skirsnio 2 lentelės 4 stulpelio 10 eilutėje;
            
         
               d)
            
            
               bitininkystės įranga – aviliai, avilių dalys ir įrankiai, naudojami užsiimant bitininkyste.
            
         3 straipsnis
   1.   Italija užtikrina, kad priede išvardytose srityse būtų taikomos šios apsaugos priemonės:
   
               a)
            
            
               draudimas iš priede išvardytų sričių į kitas Sąjungos sritis išvežti šių prekių siuntas:
               
                           i)
                        
                        
                           bičių;
                        
                     
                           ii)
                        
                        
                           kamanių;
                        
                     
                           iii)
                        
                        
                           neperdirbtų šalutinių bitininkystės produktų;
                        
                     
                           iv)
                        
                        
                           bitininkystės įrangos;
                        
                     
                           v)
                        
                        
                           korinio medaus, skirto žmonėms vartoti;
                        
                     
         
               b)
            
            
               neatidėliotini patikrinimai ir epidemiologiniai tyrimai, įskaitant:
               
                           i)
                        
                        
                           3 straipsnio 1 dalies a punkte nurodytų prekių judėjimo į bitynus ir medaus išėmimo įstaigas, esančias 20 km spindulio teritorijoje aplink avilį (-ius), kuriame (-iuose) patvirtintas (-i) bitinio žvilgvabalio paplitimo atvejis (-ai), ir iš jų nustatymą ir atsekimą;
                        
                     
                           ii)
                        
                        
                           pranešimą apie tokių neatidėliotinų patikrinimų ir epidemiologinių tyrimų rezultatus Komisijai.
                        
                     
         2.   Italija atlieka tolesnius patikrinimus ir epidemiologinius tyrimus, be kita ko, atseka ankstesnį 3 straipsnio 1 dalies a punkte nurodytų prekių judėjimą iš priede išvardytų sričių ir į jas.
   3.   Remdamasi 1 dalies b punkte ir 2 dalyje nurodytų patikrinimų ir epidemiologinių tyrimų rezultatais, Italija prireikus gali taikyti papildomas tinkamas apsaugos priemones.
   4.   Italija praneša Komisijai ir valstybėms narėms apie 1, 2 ir 3 dalyse numatytų apsaugos priemonių taikymą.
   4 straipsnis
   Šis sprendimas taikomas iki 2015 m. gegužės 31 d.
   5 straipsnis
   Šis sprendimas skirtas Italijos Respublikai.
   
      Priimta Briuselyje 2014 m. gruodžio 12 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  1992 m. liepos 13 d. Tarybos direktyva 92/65/EEB, nustatanti gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (OL L 268, 1992 9 14, p. 54).
   
      (4)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).
   
      PRIEDAS
      
                  Valstybė narė
               
               
                  Sritys, kurioms taikomos apsaugos priemonės
               
            
                  Italija
               
               
                  Kalabrijos regionas: visas regionas
               
            
                  Sicilijos regionas: visas regionas